༢༠༠༩ལོའི་བོད་རང་སྐྱོང་ལྗོངས་སྤྱིར་བཏང་འབྲིང་རིམ་ཆེད་ལས་༼མཐོ་འབྲིང་༽

སློབ་གྲྭར་སློབ་མ་བསྡུ་བའི་གཅིག་འགྱུར་རྒྱུགས་ཤོག

བོད་ཡིག

དང་པོ། རྨང་གཞིའི་ཤེས་བྱའི་སྐོར། ༼བསྡོམས་སྐར་༢༠༽

གཅིག གདམ་གསེས་དྲི་གཞི། ༼སྐར་༤྾༠.༥=༢༽

༼གཤམ་དུ་བཀོད་པའི་དྲིས་ལན་གསུམ་ལས་ཡང་དག་པའི་ལན་གཅིག་ཡོད་པ་དེ་འདེམས་དགོས༽

༡༽སྣོད་ཁ་སྦུབ་ལྟ་བུའི་སྐྱོན་ཞེས་པས་( )བསྟན་པ་ཡིན།

**ཀ** སློབ་ཁྲིད་མ་ཉན་པར་དཔེ་དེབ་གཞན་ལྟ་བ། **ཁ** སློབ་ཁྲིད་ཉན་བཞིན་ཡིད་ལ་མི་འཇོག་པ། **ག** གཉིད་དང་རྨུགས་པའི་དབང་དུ་སོང་སྟེ་ཤེས་པ་རྣལ་དུ་མི་གནས་པ།

༢༽གཤམ་ལས་བདག་སྒྲ་ཁོ་ན་ཡིན་པའི་ཚོ་པ་ནི( )ཡིན།

**ཀ** སློབ་མ། རུས་པ། ཞིང་པ། **ཁ** སྨན་པ། སློབ་མ། འགྲུལ་པ། **ག** བྱེད་པ། ཁང་པ། དགའ་བ།

༣༽སྣ་བུས་བསྟན་ལས་ཧར་ལངས་བྱས། སེ་གོལ་ཏོག ཐུ་བ་སྤྲུགས། རྐང་པ་བརྡབས་ནས་ནན་ཏར་མ་སོང་ན། ཁང་པ་ཡང་ངེད་ལ་དབང་བས། མ་སྨད་ཚོ་ཕྱིར་སོང་ཟེར་ཞིང་ཨ་མར་ཐལ་ལྕག་གིས་བརྡུངས། ངེད་མིང་སྲིང་གཉིས་ཕུ་དུང་གི་ལྕག་གིས་བརྡུངས་ཞེས་པའི་རྗོད་པ་དུམ་བུ་འདིའི་ནང་མི་སྣའི་( )བཀོད་འབྲི་བྱས་ཡོད།

**ཀ** བྱ་བྱེད། **ཁ** སེམས་ཁམས། **ག** ཕྱིའི་རྣམ་པ།

༤༽དགག་སྒྲུབ་རྩོམ་ཡིག་གི་གྲུབ་ཆ་གསུམ་ནི( )ཡིན།

**ཀ** དགག་བྱ། འགོག་བྱེད། འགོག་རིམ། **ཁ** བསྒྲུབ་བྱ། སྒྲུབ་བྱེད། སྒྲུབ་རིམ།

**ག** བསྒྲུབ་བྱ། དགག་བྱ། སྒྲུབ་རིམ།

གཉིས། གཤམ་གསལ་སྟོང་ཆའི་ནང་དུ་བྱེད་འབྲེལ་གྱི་ཕྲད་ཁ་སྐོང་བྱ་དགོས། ༼སྐར་༤྾༡=༤༽

༥༽རྟ་ཕོ་ལགས། ཁྱེད་( )སྤུ་དོག་ནི་སྤྲིན་དཀར། གངས་རི། ཟླ་འོད། འོ་མ་སོགས( )རྗེས་སུ་འགྲོ་ཞིང་། འགྲོས་བང་རྩལ( )སྐར་མདའ་འབུམ( )སྙེམས་པ་ཅིག་ཅར་འཕྲོག་ཐུབ།

གསུམ། འགྲིག་མིན་བརྡར་ཤ་གཅོད་རྒྱུ། ༼སྐར་༦྾༠.༥=༣༽

༼གལ་ཏེ་དྲི་གཞི་ཚང་མར་རྟགས་གཅིག་མཚུངས་བཀོད་ཚེ་སྐར་མི་སྤྲོད༽

༦༽ཚིགས་བཅད་རྩོམ་ཡིག་འབྲི་སྐབས་ཚེག་བར་ཆ་ཡ་འཁེལ་སྟངས་གཅིག་མཚུངས་མ་བྱུང་ན་ཀློག་དུས་སྙན་པོ་ཡོད། ( )

༧༽བདེན་པ་ནི་གསར་འགྱུར་གྱི་བླ་སྲོག་ཡིན། ( )

༨༽འདི་སྒྲ་ནི་དུས་ད་ལྟ་བ་དང་མ་འོངས་པ། ཉེ་བའི་དངོས་པོ་བཅས་ལ་འཇུག་པ་ཡིན། ( )

༩༽ལོ་རྒྱུས་རིང་ཞིང་གྲགས་ཆེ་བའི་པར་ཁང་ཆེན་མོ་བཞི་ནི་སྣར་ཐང་པར་ཁང་དང་། སྡེ་དགེ་པར་ཁང་། ཞོལ་པར་ཁང་།

ཅོ་ནེ་པར་ཁང་བཅས་སོ། ( )

༡༠༽ཐང་སྟོང་རྒྱལ་པོ་ནི་བོད་ཁ་བ་ཅན་གྱི་ལྗོངས་འདིར་ལྕགས་ཟམ་གསར་བསྐྲུན་བྱས་ནས་འགྲིམ་འགྲུལ་བྱ་གཞག་ཐད་

བྱས་རྗེས་རླབས་པོ་ཆེ་བཞག་མཁན་གྱི་མི་སྣ་གྲགས་ཅན་ཞིག་ཡིན། ( )

༡༡༽བཤེས་སྤྲིངས་རྩ་འགྲེལ་གྱི་ནང་དུ་མི་འགའ་ཤས་ཀྱི་ནང་བསམ་པ་དང་ཕྱིའི་སྤྱོད་པ་གཉིས་ཀ་བཟང་པོ་ཡིན་པ་དེའི་

དཔེ་རུ་ཤིང་ཏོག་ཨ་མྲའི་འབྲས་བུ་ནང་སྨིན་པ་བཞིན་དུ་ཕྱི་ཡང་སྨིན་པ་དེ་བཀོད་ཡོད། ( )

བཞི། གཤམ་གསལ་སྒྲ་འདྲ་བའི་ཡི་གེར་ཚིག་གྲོགས་རེ་སྦྱོར་དགོས།

༡༣༽ ༼སྐར་8྾༠.༥=4༽

འགུལ( ) མཇལ( ) པང( ) གྲོད( )

མགུལ( ) འཇལ( ) དཔང( ) དྲོད( )

ལྔ། གཤམ་གསལ་དྲི་བར་གཞིགས་ཏེ་ལན་འདེབས་དགོས། ༼བསྡོམས་སྐར་༧༽

༡༣༽རྒྱན་སྡུད་ལ་ཕྲད་ག་ཚོད་ཡོད། དེ་དག་སོ་སོར་སྒྲ་སྦྱོར་གྱི་དཔེར་བརྗོད་རེ་རེ་བྲིས་དང་། ༼སྐར་༡.༥+྾༠.༥=༣༽

༡༤༽དཔེ་རྒྱན་དང་གཟུགས་རྒྱན་གཉིས་ཀྱི་ཁྱད་པར་གང་ཡིན་ནམ།༼སྐར་༢༽

༡༥༽མི་ལ་འཕྱ་གསུམ་འཕྱ་བ་ལ། རང་ལ་འཛོམས་གསུམ་འཛོམས་པ་དགོས་ཞེས་པའི་གཏམ་དཔེའི་དོན་མདོར་བསྡུས་བྲིས་དང་། ༼སྐར་༢༽

གཉིས་པ། ལྟ་ཀློག་དང་དབྱེ་ཞིབ་བྱ་རྒྱུ། ༼སྐར་༤༠༽

༡༦༽ ལྟ་ཀློག་དབྱེ་ཞིབ་དང་པོ།

དགོས་འདོན་ཀུན་འབྱུང་ནོར་གྱི་ཡང་རྩེ་དང་། །

དཔགས་བསམ་འཁྲི་ཤིང་རིན་ཆེན་འབྱུང་གནས་ཏེ། །

ནོར་གྱི་བློ་གྲོས་མ་བཞིན་བཤེས་གཉེན་ཁྱོད། །

ལེགས་བཤད་བདུད་བརྩིས་ཐུགས་དགོངས་ཡོངས་སུ་ཕྱུག །

ཀ༽འདི་དཔེ་རྒྱན་གྱི་ནང་གསེས་གང་གི་དཔེར་བརྗོད་ཡིན། ༼སྐར་༣༽

ཁ༽དཔེར་བརྗོད་འདིའི་ནང་གི་དཔེ་ཅན་བཤེས་གཉེན་ལ་དཔེ་( )དང་།(

) ( ) ( )བཅས་བཀོད་ཡོད། ༼སྐར་༤྾༡=༤༽

གོང་གི་ཚིགས་བཅད་ལ་གཞིགས་ནས་འགྲིག་མིན་བརྡར་ཤ་བཅད་དེ་འགྲིག་ནོར་རྟགས་རྒྱག་དགོས། ༼སྐར་༤྾༢=༨༽

ག༽ཚིགས་བཅད་འདིའི་ཚེག་བར་ཆ་ཡ་འཁེལ་སྟངས་ནི་ཚེག་བར་ཆ་བཞིའི་རྗེས་སུ་ཡ་གཅིག་བྱས་པ་ཡིན། ( )

ང༽གོང་གི་ཚིགས་བཅད་འདིར་ཚིག་རྐང་ལྔ་ཡོད། ( )

ཅ༽གོང་གི་དཔེར་བརྗོད་འདིའི་ནང་གི་མཚུངས་པ་གསལ་བྱེད་ཀྱི་སྒྲ་ནི་ཡོངས་སུ་ཕྱུག་ཅེས་པ་དེ་ཡིན། ( )

ཆ༽ཚིཊ་བཅད་འདིའི་དཔེ་ཅན་ལེགས་བཤད་དེ་དཔེ་བདུད་རྩིའི་གཟུགས་སུ་བཀོད་ཡོད། ( )

༡༧༽ལྟ་ཀློག་དབྱེ་ཞིབ་གཉིས་པ།

«མ་བུ་གཉིས་ཀྱི་མཛད་རྗེས»ཞེས་པའི་སློབ་ཚན་ནང་། (བོད་ལ་དམངས་གཙོའི་བཅོས་བསྒྱུར་བཏང་བའི་དུས་དྲན་དང་ལྷག་དོན་ཏང་གི་དཀའ་སྤྱད་འབད་འཐབ་ཀྱིས་ཡང་ལངས་ཞིང་བྲན་ཁྲི་ཚོ་བརྒྱར་བཅིངས་འགྲོལ་དང་སྤྱི་ཚོགས་རིང་ལུགས་བོད་གསར་འཛུགས་སྐྲུན་བྱས་པའི་མཛད་རྗེས་ལ་བསྔགས་བརྗོད་བྱས་ཡོད)

གཤམ་དུ་སློབ་ཚན་གྱི་དུམ་བུ་འདི་བཀླགས་ནས་དྲི་བ་ཁག་ལ་ལན་འདེབས་དགོས།

དཔྱིད་ཀའི་དྲི་བཞོན་དལ་བར་ལྡང་བས་འཛིན་མའི་དཀྱིལ་འཁོར་ཡོངས་ཀྱི་སྐྱེ་དངོས་སྣ་ཚོགས་གཏི་མུག་མནལ་ལས་སངས་ཏེ་གསོན་ཉམས་ལྡན་པར་གྱུར་པ་དང་། སྔོ་བསངས་ལྷ་ལམ་ཡངས་པོས་རབ་དཀར་ཆུ་འཛིན་གྱི་གོས་བཟང་བཀླུབས་ཤིང་། དབྱར་སྐྱེས་རྔ་སྒྲ་ལྡིར་ལྡིར་བསྒྲགས་ཏེ་སྤྲིན་གྱི་མེ་ཏོག་ཟིམ་བུ་བབས་ནས་ས་འཛིན་མཐོན་པོའི་སྤོ་ལ་ན་བུན་ལང་ལོང་དུ་འཁྲིགས་པའི་སྐབས་དེར། དྲིན་ཆེན་མ་ཡུམ་ནི་ཞལ་རས་གསལ་ལ་ཉམས་མདངས་རྒྱས་དང་། སྤྱན་རས་ཟུང་ནི་ཐོ་རངས་སྐར་ཆེན་དང་འདྲ་ཞིང་སྨིན་མའི་དཀྱུས་རིང་བ། དཔྲལ་བའི་དབྱེས་ཆེ་ལ་མགོ་སྐྱེས་གནག་ཅིང་སྨུག་ཁ་ལྡན་པ། མཁུར་ཚོས་གཡས་གཡོན་དུ་པད་མའི་མདངས་འཛིན་པ་དང་མཆུ་སྒྲོས་སྲབ་ཅིང་ཨུཏྤལ་གྱི་འདབ་མ་ལྟར་འཇམ་ཞིང་མཉེན་པ། ཐགས་བཟང་ཚེམས་ནི་དཀར་ལ་ཞོ་ཐིག་ཆགས་པ་དང་། མགུལ་དུ་རིན་ཆེན་དོ་ཤལ་གྱིས་བརྒྱན་ཅིང་ལུས་ལ་ཟ་འོག་གི་ན་བཟའ་མནབས་པས། བུད་མེད་གཞན་ལས་ལྷག་པར་མཛེས་ཤིང་ཕྱི་ནང་གི་དགེ་མཚན་ཡོངས་སུ་རྫོགས་པར་གསལ། འདི་ནི་གཞན་མ་ཡིན་ཏེ་བུ་ཕྲུག་དུང་ཕྱུར་བཅུ་སྐྱོང་བའི་མ་ཡུམ་མེས་རྒྱལ་ལགས་སོ། །

ཀ༽གཤམ་གྱི་མངོན་བརྗོད་ཀྱི་མིང་འབྲི་དགོས། ༼སྐར་༤྾༡=༤༽

དྲི་བཞོན་ མགོ་སྐྱེས་ ཆུ་འཛིན་ དབྱར་སྐྱེས་རྔ་

ཁ༽གོང་གི་ཚིག་དུམ་ལ་གཞིགས་ནས་གཤམ་གྱི་སྟོང་ཆ་ཁ་སྐོང་དགོས། ༼སྐར་༨྾༡=༨༽

རྩོམ་ཡིག་དུམ་བུ་འདིར་མི་སྣའི་ཕྱིའི་གཟུགས་བརྙན་བཀོད་འབྲི་བྱས་ཡོད་པས་དྲིན་ཆེན་མ་ཡུམ་ནི་ཞལ་རས་( )དང་། སྤྱན་རས་ཟུང་ནི( )དཔྲལ་བའི་དབྱེས་ཆེ་ལ་མགོ་སྐྱེས( )མཁུར་ཚོས་གཡས་གཡོན་དུ( )དང་མཆུ་སྒྲོས( ) ཐགས་བཟང་ཚེམས་ནི( )དང་། མགུལ་དུ( )ལུས་ལ( )པས། བུད་མེད་གཞན་ལས་ལྷག་པར་མཛེས་ཤིང་ཕྱི་ནང་གི་དགེ་མཚན་ཡོངས་སུ་རྫོགས་པར་གསལ།

ག༽གཤམ་གྱི་མིང་དག་ལ་འགྲེལ་པ་བྱེད་དགོས། ༼སྐར་༤྾༡=༤༽

སྤོ་ ཚེམས་ དཔྲལ་བ་ མགུལ་

ང༽གཤམ་གྱི་དཔེར་བརྗོད་ནང་རྟགས་འཁོད་པའི་ཕྲད་དག་ཕྲད་གཞན་དབང་ཅན་གྱི་ནང་གསེས་གང་ལ་འཇུག་པ་ངོས་འཛིན་དགོས། ༼སྐར་༤྾༡=༤༽

རིན་ཆེན་དོ་ཤལ་གྱིས་བརྒྱན། ( )

བུད་མེད་གཞན་ལས་ལྷག་པར་མཛེས། ( )

དབྱར་སྐྱེས་རྔ་སྒྲ་ལྡིར་ལྡིར་བསྒྲགས་ཏེ་སྤྲིན་གྱི་མེ་ཏོག་ཟིམ་བུ་བབས། ( )

མཁུར་ཚོས་གཡས་གཡོན་དུ་པད་མའི་མདངས་འཛིན། ( )

ཅ༽བརྗོད་དུམ་འདིའི་ནང་དུ་བརྗོད་པའི་མ་ཡུམ་གྱི་མཚོན་དོན་དངོས་ནི་གང་ཡིན། ༼སྐར་༢༽

ཆ༽རྩོམ་ཐུང་འདིའི་བསྟན་དོན་གཙོ་བོ་མདོར་བསྡུས་འབྲི་དགོས། ༼སྐར་༣༽

གསུམ་པ། རྩོམ་ཡིག་འབྲི་རྒྱུ། ༼སྐར་༤༠༽

༡༨༽སྐྱེ་དངོས་དང་སྲོག་ཆགས་དེ་བཞིན་འཚོ་བའི་ཁྲོད་ཐོན་བཞིན་ཡོད་པའི་བྱ་དངོས་ཡོད་དོ་ཅོག་རྣམ་པ་མཐའ་ཡས་པས། སྲོག་ཆགས་ཤིག་ཚེ་དེའི་འཚོ་བའི་གོམས་གཤིས་དང་ཁྱད་ནུས། སྐྱེས་དངོས་ཤིག་ཡིན་ཕྱིན་དེའི་གནས་བབས་དང་ཆ་རྐྱེན་གང་འདྲ་ཞིག་གི་འོག་སྐྱེ་འཚར་སོགས་ཇི་འདྲ་ཡོད་མིན། སྤྱིར་བཏང་གི་ཅ་དངོས་ཤིག་ཡིན་ཚེ་དེའི་གྲུབ་ཚུལ་དང་བཟོ་སྟངས། རྣམ་པ་དང་ངོ་བོའི་ཁྱད་ཆོས་སོགས་གཙོ་བོར་བཟུང་ནས། ཁྱོད་ཀྱིས་འཚོ་བའི་ཁོར་ཡུག་ནང་མཐོང་ཐོས་མྱོང་གསུམ་ཅི་རིགས་ལ་བརྟེན་ནས་བརྗོད་གཞི་ཞིག་གཏན་འཁེལ་བྱས་ཏེ་ཁྱད་ནུས་ངོ་སྤྲོད་བྱེད་པའི་གསལ་བཤད་རྩོམ་ཡིག་ཅིག་འབྲི་དགོས།

རྩོམ་འབྲིའི་རེ་བ།

ཀ༽ཁྱོད་ཀྱིས་གོང་གི་རྒྱུ་ཆ་ལ་གཞིགས་ནས་རྩོམ་གྱི་ཁ་བྱང་རང་ཉིད་ནས་གཏན་འཁེལ་བྱས་ཏེ་རྒྱུ་ཆའི་ནང་དོན་དང་མཐུན་པའི་གསལ་བཤད་རྩོམ་ཡིག་གཅིག་བྲིས་ཀྱང་འགྲིག་ལ། ཡང་ན་རྩོམ་གྱི་ཁ་བྱང་ལ་བརྗེད་པར་དཀའ་བའི་བྱ་བ་ཞིག་ཅེས་པའི་ཇི་བཞིན་བརྗོད་པའི་རྩོམ་ཡིག་ཅིག་བྲིས་ཀྱང་ཆོག

༢༽ནང་དོན་ཁ་གསལ་ཞིང་གོ་རིམ་ལྡན་པ་ཕྲད་ནོར་དང་དག་ནོར་ཉུང་བ་ཞིག་དགོས།

༣༽ཁམས་གཙང་ཞིང་ཡིག་གཟུགས་ལེགས་པོ་དགོས།

༤༽ཡིག་འབྲུ་༤༠༠ལས་མི་ཉུང་བ་ཞིག་འབྲི་དགོས་པ་བཅས།